Брзо је напредовао у служби и био одликован највишим домаћим и страним одликовањима. У Церској бици извршио је, са својом ескадроном, напад на аустроугарске снаге, али је у тој борби био и рањен. После два месеца се опоравио и вратио у борбу. Са српском војском је прешао Албанију. После опоравка на Крфу учествовао је у пробоју Солунског фронта. Као командант специјалне јединице Коњичке дивизије, у чину мајора, 25. октобра 1918.г. ослобађа Јагодину. У многим градовима у које је улазио на челу српске војске постојале су до Другог светског рата улице назване по њему.